Luxus Armata | #moszkvater
Kezdőlap » Nagykép » Luxus Armata
Nagykép2019. Már. 9.
Hosszú háborúra készül az orosz hadsereg. Legalábbis mindent megtesz azért, hogy katonáik az esetleges elhúzódó hadműveletek során is komfortosan érezzék magukat. A nyilvánosságnak a 2015-ös győzelem napi parádén bemutatott szupertank, az Armata, pontosabban az Armata univerzális lánctalpas platformra szerelt T–14-es harckocsit immár nem csupán teljesen digitalizált irányítási rendszerrel, a személyzet számára páncélozott kapszulával, hanem toalettel is felszerelték. S mivel a tankban víz és száraz étel bőven elfér, immár más sem akadályozza, hogy a legénység elhúzódó műveletek idején is harcra kész legyen. Minderről Ilja Baranov, az urali tervezőiroda egyik igazgatója beszélt a héten a TASZSZ hírügynökségnek. A Nőnap előtt tartott tájékoztatón bejelentették azt is, hogy a harckocsizók között ezentúl női személyzet is lesz majd. Most már csak az kell a dicsőséghez, hogy az Armata ne álljon le, mint a bemutató alatt, valamint olyan legyen az ára, hogy az orosz hadsereg is tudjon rendelni belőle.
CÍMKÉK:Armata T-14hadseregOroszország